### Beslutning

Godkendt.

### Sagsfremstilling

## Resume og sagens baggrund

I forbindelse med regnskabsafslutningen skal Kommunalbestyrelsen træffe beslutning om overførsel af mer- og mindreforbrug fra 2024 til 2025 (beløbene tillægsbevilges i 2025). Der overføres netto 44,2 mio. kr. vedrørende drift, 214,4 mio. kr. vedrørende anlæg og 1,1 mio. kr. vedrørende finansiering.

## Indstillinger

Direktionen indstiller, at de anførte beløb, jf. de korrigerede principper, overføres og at disse tillægges i 2025 finansieret af kassen/tilføres kassen.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Økonomistaben fremlægger opgørelse over overførsler således:

|  |  |  |
| --- | --- | --- |
|  | **2023 til 2024** | **2024 til 2025** |
| *Drift* |  |  |
| Mindreforbrug | 44.342.300 kr. | 64.020.800 kr. |
| Merforbrug | -27.971.700 kr. | -19.788.000 kr. |
| **Netto** | **16.370.600 kr.** | **44.232.800 kr.** |
|  |  |  |
| *Anlæg* |  |  |
| Igangværende anlæg | 135.467.958 kr. | 133.124.000 kr. |
| Rådighedsbeløb | 25.963.700 kr. | 81.279.800 kr. |
| **I alt** | **161.430.658 kr.** | **214.403.800 kr.** |
|  |  |  |
| Finansiering | 1.300.000 kr. | 1.100.000 kr. |

Ifølge overførselsreglerne kan partnerskabsholderne overføre et merforbrug på op til 3 pct. af budgettet. Ligeledes kan der overføres op til 5 pct. af et mindre forbrug.

Partnerskabsholdere med merforbrug udfærdiger i dialog med fagdirektøren og Økonomistaben en plan for at nedbringe merforbruget.

Udgangspunktet for opgørelsen af overførselsbeløbene er regnskabsresultatet for 2024 efter de af kommunalbestyrelsen godkendte principper og tidligere praksis. Endvidere er der foretaget korrektioner på baggrund af kommunalbestyrelsens budgetaftale for 2025.

Direktionen anbefaler at der derudover korrigeres for følgende:

1. Beløbsgrænsen for overførsel på hhv. 3% i merforbrug og 5% i mindre forbrug suspenderes i lighed med 2023 med undtagelse af Jobcentrets serviceramme under Unge- og Beskæftigelsesudvalget.

   Ændringen begrundes i, at flere af partnerskabsholderne har opsparet midler til konkrete projekter i 2025. For at stille alle lige anbefales ændringen.
2. Resultatet på fagudvalgenes puljer overføres fuldt ud.

   Ændringen begrundes i, at fagudvalgenes puljer både indeholder projektstøtte fra staten og udvalgenes egne puljer.

I bilaget "Overførsler fra 2024 til 2025 drift og finansiering" fremgår det, at nogle partnerskabsholder har væsentlige forskelle i mer-/mindreforbrug i forhold til det som indstilles overført. Dette er udtryk for, at der er beløb, som reguleres over kassen. F.eks.:

* Organisationsstaben, Fælles, har et samlet merforbrug på [adresse] mio. kr., men der indstilles overført 1,2 mio. kr. Den primære forskel er, at merforbrug vedrørende ansvars- og arbejdsskadeforsikring, i lighed med tidligere år, ikke indstilles overført
* Økonomi, fællesudgifter har et samlet mindreforbrug på 10,5 mio. kr., men der indstilles overført 1,6 mio. kr. Den primære forskel er, at der er uforbrugte midler på ca. 9,0 mio. kr. vedrørende den afsatte pulje til driftsområder der forventes i udbud, som ikke er anvendt
* Fagcenter Børn, Læring og Uddannelse under Børn- og Familie har et samlet mindreforbrug på 17,6 mio. kr., men der indstilles overført 3,4 mio. kr. Forskellen skyldes primært et fald i børnetallet, hvor de økonomiske konsekvenser af faldet i løbet af året er reguleret hos Fagcenter Børn, Læring og Uddannelse
* Fire partnerskabsholdere har jf. budgetaftalen for 2025 H8, H9, H10 og H11 fået nulstillet deres oparbejdede merforbrug

## Økonomiske konsekvenser

Der overføres bevillinger og rådighedsbeløb på i alt 259.736.600 kr. fra 2024 til 2025, som finansieres via kassen.

### Sagens forløb

10/03/2025 Direktionen
Anbefales.

Afbud: Herman Olsen der Linden

18/03/2025 Økonomiudvalget
Anbefales.

Afbud: Ruben Lassen